禮武臺坐化僧
作者：陳師道
朝代：宋

paragraphs: 至人本無心，起滅因衆緣。
化盡悲願在，留形此臺顛。
聞名與致敬，獲福皆無前。
千年一鉢水，宿疾幾人痊。
驍雄兖州軍，馬步餘數千。
一呼可摧山，四合如垂天。
老幼十八村，頃刻理無全。
哀鳴寄香火，毀塔投其塼。
盛怒忽驚奔，如有所見然。
等觀同一子，豈特此所憐。
我來已再見，童稚亦虔虔。
發火觸暗室，青燈已娟妍。
始讀壁間碑，妙力隠不傳。
頗恨語未工，安得筆如椽。
歸路雲月黑，濤波隔長川。
溪翁停舟待，相喚聲相連。
解纜風泊岸，中流水入船。
欹側脚不停，竟脫蛟魚涎。
興壞如有待，適當使君賢。
定能選妙士，拂塵起熏煙。
昔承靈山囑，早契少林禪。
丐我一片石，併刻維摩篇。